ทุนสำรองฯเริ่มไหลออก
ธปท.เผยทุนสำรองประเทศลด 1,600 ล้านเหรียญสหรัฐ คาดผลจากเงินไหลออก
31 ม.ค. 2558

ธปท.เผยทุนสำรองประเทศลด 1,600 ล้านเหรียญสหรัฐ คาดผลจากเงินไหลออก
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 23 ม.ค. อยู่ที่ 1.557 แสนล้านเหรียญสหรัฐ หรือ 5.074 ล้านล้านบาท ลดลง 1,600 ล้านเหรียญสหรัฐ เทียบกับสัปดาห์ก่อนหน้าที่ 1.573 แสนล้านเหรียญสหรัฐ หรือ 5.139 ล้านล้านบาท 
ทั้งนี้ ทุนสำรองฯ ที่ลดลง 1,600 ล้านเหรียญสหรัฐในสัปดาห์เดียว ถือว่าลดลงมากเมื่อเทียบกับก่อนหน้านี้ที่ทุนสำรองฯ จะลดลงสัปดาห์ละ 200-700 ล้านเหรียญสหรัฐเท่านั้น
นักค้าเงินธนาคารพาณิชย์ ระบุว่า มีความเป็นไปได้ว่า ธปท.มีปล่อยสภาพคล่องเงินเหรียญสหรัฐในทุนสำรองออกมาในตลาดเพื่อดูแลค่าเงินบาทไม่ให้ผันผวนมากนัก หลังจากก่อนหน้านี้ที่นักลงทุนต่างชาติขายหุ้นออก และนักลงทุนไทยนิยมนำเงินออกไปลงทุนในต่างประเทศด้วย
นายดอน นาครทรรพ ผู้อำนวยการ สำนักเศรษฐกิจมหภาค ธปท. กล่าวว่า เศรษฐกิจเดือน ธ.ค.ฟื้นตัวได้ช้ากว่าที่คาด และการใช้จ่ายภาคเอกชนแผ่วลง แม้ว่าราคาน้ำมันจะลดต่ำลงก็ไม่ได้ช่วยให้การใช้จ่ายดีขึ้นมากนัก เพราะครัวเรือนยังระวังการใช้จ่ายจากหนี้ครัวเรือนที่ยังสูง สอดคล้องกับธนาคารพาณิชย์ที่ยังระมัดระวังการปล่อยกู้ โดยยอดสินเชื่อคงค้างอยู่ที่ 15.34 ล้านล้านบาท เพิ่มขึ้น 4.5%